
Három édesburgonya (Ipomoea batatas) fajta hozamainak és termesztésük gazdaságosságának összehasonlítása hidegfóliás hajtatásban és szabadföldön, különböző ültetési távolságok alkalmazása mellett

Az édesburgonya termesztése hazánkban viszonylag újnak mondható ezért nem is meglepő, hogy elég kevés a szakirodalom és kísérlet a témában. Kutatásom célja volt, hogy kiderítsem az általam is termesztett, hazánkban népszerű három sárgahúsú édesburgonya fajta közül melyik termesztése a legideálisabb homoktalajon. Kísérletet végeztem továbbá két választott tőtávolság, illetve szabadföldi és fóliás termesztés összehasonlítására, hogy megtudjam érdemes-e korai hajtatással próbálkozni, ugyanis ilyen kísérletről nem találtam hazai kísérletet, illetve szakirodalmat. Vizsgálataim során a növényenkénti átlagos hozamokat, illetve a növényenkénti átlagos gumószámokat hasonlítottam össze. A kísérletet Kistelek és Ópusztaszer között, a saját területünkön állítottam fel. Kétéves kísérletben vizsgáltam a hajtatásos termesztést összesen 6 db fóliában (fóliánként 3 sor). A második évben 6 sorban szabadföldi termesztésben is vizsgáltam a hozamokat. A méréseket a betakarítás során, a helyszínen végeztem digitális mérlegen, melyhez valamennyi sorból egyszerű véletlen mintavétellel választottam ki 10-10 növényt. A mért eredményeken statisztikai vizsgálatokat végeztem. Az így kapott eredmények a következők voltak: A Yewel fajta kiemelkedően teljesített a Beauregarddal és a Copperyvel szemben, a különbség statisztikailag szignifikáns volt. A szabadföldi és a hajtatásos termesztés, valamint a két különböző ültetési távolsággal ültetett növények hozamai között nem volt statisztikailag szignifikáns különbség. Ezen információk alapján elsősorban a Yewel fajtát termeszteném homoktalajon. Úgy gondolom, érdemes lehet korai hajtatásos termesztéssel próbálkozni, mert ezzel elnyújtható a szezon, magasabb áron értékesíthető, illetve kevesebb a versenytárs a piacon, és a vevők nagyrésze előnyben részesíti a hazai terméket az importtal szemben. További kísérletek felállítását javaslom a fóliás termesztés vizsgálatára.



